Oscar Pistorius: ANC-vroueliga betaal sodat June verhoor kan bywoonJune Steenkamp (R) se vriendin Jenny Strydom, troos haar tydens die hofverrigtinge Foto: Siphiwe Sibeko/Reuters/Pool (SAPA) Die ANC-vroueliga betaal June Steenkamp se reis- en verblyfkoste sodat sy Oscar Pistorius se moordverhoor kan bywoon, het Beeld Dinsdag berig. “Sy sal die verhoor bywoon vir so lank as wat die ANC-vroueliga haar uitgawes kan dek,” het Dup de Bruyn, Steenkamp se prokureur, aan die dagblad gesê. Pistorius het Steenkamp se dogter, Reeva, op 14 Februarie 2013 in sy huis in Pretoria-Oos doodgeskiet. Hy word van moord aangekla. Hy het onskuldig gepleit op alle aanklagte en voer aan hy het haar vir ŉ inbreker aangesien. Jacqui Mofokeng, woordvoerder van die ANC-vroueliga in Gauteng, het aan Beeld bevestig dat hulle, met behulp van die Suid-Afrikaanse Progressiewe Vrouebeweging en individuele skenkings, die koste kan dek. “Ons doen dit sodat sy afsluiting kan kry,” het Mofokeng gesê. Steenkamp woon in Port Elizabeth en die verhoor vind in die Pretoriase hooggeregshof plaas. Haar man woon nie die hofsaak by nie, so die vroueliga betaal ook vir haar vriendin, Jenny Strydom, om die verrigtinge by te woon. -SAPA Klik hier om die hooftrekke van die hofverrigtinge gratis op Maroela Media te volg.